Philtranco Transport Heritage Museum

An Philtranco Transport Heritage Museum sarong museo namumugtak sa barangay San Nicolas, Syudad nin Iriga na nagtatampok kan agi-agi kan pinakainot na transportasyon sa Filipinas. Ini iyo an A.L. Ammen Transportation Company, Inc., na tinugdas kan Hulyo 6, 1914 kan sarong Amerikano, si Albert Louis Ammen. Ngunyan, an kompanyang ini dinadara nang pangaran na Philtranco Service Enterprises. Ining museo namukna kan Septyembre 3, 2000.

An museo iyo an solo-solong museo manungod sa transportasyon asin mayò pang ibang natugdas nin siring. Nasasaray digdi an mga gamit arog kan mga lumang makinilya, mga libro na hilingan kan mga mekaniko sa paghirahay nin awto, mga retrato kan mga inot na panahon  nagpopoon-poon pa sana an ALATCO siring kan mga inot na awto kaini na an ruweda naggagamit pang gusok, mga retrato kan mga inot na kagsadiri kaini nagsurunod ki Ammen. Igdi sana nakukua an saro sa pipira na sanang kopya sa bilog na kinaban kan mahibogon na katalogo nin mga piyesa sa mga makinarya kan kompanyang Ford.

ALATCO
An pagsasadiri kan ALATCO nalito sa iba-ibang mga pamilya asin negosyante sa saiyang halawig na agi-agi. Napugol an operasyon kan magbungkaras an Ikaduwang Gerang Pankinaban. Ini nagpadagos liwat kan operasyon kan taon 1945 sa Syudad nin Tabaco, Albay alagad kan taon 1949 binakal kan D. Tuason, Inc., bagay na an pagrurugaring nalito na sa kamot nin Filipino. An parehong korporasyon binakal pa man an Bicol Transportation Company (BITRANCO) kan taon 1949 dangan an Consolidated Auto Lines (CAL) asin Mindoro Transportation Company (MINTRANCO) nabakal pa man kan  kompaniyang ini kan taon 1954. Kan taon 1968, nasaro pa sa mga kompaniyang ini an Eastern Tayabas Bus Company (ETBCO). An pinagsararong mga kompaniyang ini sa transporte binakal gabos kan Mantrade Group of Companies kan taon 1971 asin an mga ini sinakop na sa bagong pangaran na Pantranco South Express Incorporated. Kan taon 1985, binago na an pangaran. Nagin nang Philtranco Service Enterprises.

Mga ladawan

Mga panluwas na takod
 Websityo kan Philtranco
 Iriga City, World

Toltolan 

Mga museo sa Filipinas
Mga transportasyon sa Filipnas